b'\n_START_ARTICLE_\nJou (provincija)\n_START_SECTION_\nGeografija\n_START_PARAGRAPH_\nJou provincija buvo labiausiai \xc4\xaf \xc5\xa1iaur\xc4\x97s vakarus nutol\xc4\x99s Kinijos regionas. Pietuose jis ribojosi su Dzi provincija, o vakaruose \xe2\x80\x93 su Bing provincija regionu. \xc5\xa0iaur\xc4\x97je ir rytuose region\xc4\x85 u\xc5\xbedar\xc4\x97 Did\xc5\xbeioji Kinijos siena, kuri skyr\xc4\x97 nuo mi\xc5\xa1king\xc5\xb3 barbar\xc5\xb3 donghu teritorij\xc5\xb3. Regionas buvo priglaud\xc4\x99s prie Bohai j\xc5\xabros. I\xc5\xa1 vakar\xc5\xb3 j\xc4\xaf ribojo Taihang kalnai, o i\xc5\xa1 \xc5\xa1iaur\xc4\x97s \xe2\x80\x93 Jan kalnai._NEWLINE_Regionas pasi\xc5\xbeymi \xc5\xbeemumomis, \xc4\x8dia daug upi\xc5\xb3, kuri\xc5\xb3 svarbiausios \xe2\x80\x93 Liao, Luan.\n_START_SECTION_\nPrie\xc5\xa1istor\xc4\x97\n_START_PARAGRAPH_\nJau nuo III t\xc5\xabkst. pr. m. e. pabaigos teritorijoje atsirado prie\xc5\xa1istorin\xc4\x97 \xc5\xa0iadziadiano kult\xc5\xabra (\xe5\xa4\x8f\xe5\xae\xb6\xe5\xba\x97), kurios atstovai gyveno s\xc4\x97sliai, augino gyvulius. Randama \xc5\xa1ios kult\xc5\xabros dirbini\xc5\xb3 i\xc5\xa1 keramikos, kaulo, akmens (ypa\xc4\x8d bazalto, kurio daug \xc5\xa1iose vietose). Randama bronzini\xc5\xb3 auskar\xc5\xb3, b\xc5\xabrimo kaul\xc5\xb3._NEWLINE_II t\xc5\xabkst. pr. m. e. pabaigoje pastebimas kult\xc5\xabros sumenkimas, kur\xc4\xaf gal\xc4\x97jo sukelti \xc5\xa1iaur\xc4\x97s klajokli\xc5\xb3 \xc4\xaftaka. Suma\xc5\xbe\xc4\x97jo gyventoj\xc5\xb3 tankumas, prad\xc4\x97tas naudoti arklys, pranyko centralizuota vald\xc5\xbeia. Suprast\xc4\x97jo keramikos dirbiniai, ta\xc4\x8diau labiau i\xc5\xa1dirbta bronza, i\xc5\xa1 kurios prad\xc4\x97ti gaminti ginklai bei ritualiniai indai (da\xc5\xbenai kopijuojant D\xc5\xbeou dinastijos modelius).\n_START_SECTION_\nValstybingumas\n_START_PARAGRAPH_\nII t\xc5\xabkst. pr. m. e. svarbiausia regiono valstyb\xc4\x97 buvo Dzi (kin. \xe8\x96\x8a\xe5\x9c\x8b,\xc2\xa0pinyin: J\xc3\xacgu\xc3\xb3), su sostine to paties pavadinimo mieste (dab. Pekino teritorijoje). Pirmasis valstyb\xc4\x97s pamin\xc4\x97jimas susij\xc4\x99s su D\xc5\xbeou valdovo Vuvango 11 metais (apie 1145 m. pr. m. e.), bet manoma, kad valstyb\xc4\x97 egzistavo ir gerokai prie\xc5\xa1 tai._NEWLINE_Apie VII a. pr. m. e. Dzi vie\xc5\xa1patavim\xc4\x85 regione nustelb\xc4\x97 kita regiono karalyst\xc4\x97 - Jan. Ji nukariavo Dzi, ir padar\xc4\x97 jos sostin\xc4\x99 savo sostine. Jan buvo \xc4\xafgijusi nepriklausomyb\xc4\x99 nuo D\xc5\xbeou Kinijos ir per istorij\xc4\x85 ypa\xc4\x8d daug kovojo su savo svarbiausiomis kaimyn\xc4\x97mis \xc4\x8ci (pietuose) ir D\xc5\xbeao (vakaruose). Tuo pa\xc4\x8diu ji kovojo su tautomis \xc5\xa1iaur\xc4\x97je, \xe2\x80\x93 donghu, i\xc5\xa1 kuri\xc5\xb3 300 m. pr. m. e. i\xc5\xa1kovojo Liaodong pusiasal\xc4\xaf._NEWLINE_227 m. pr. m. e. \xc4\x8cin u\xc5\xbe\xc4\x97mus kaimynin\xc4\x99 D\xc5\xbeao, Jan karalius siunt\xc4\x97 \xc5\xbeudik\xc4\x85 \xc4\xaf \xc4\x8cin sostin\xc4\x99, kad u\xc5\xbemu\xc5\xa1t\xc5\xb3 jos karali\xc5\xb3 (b\xc5\xabsim\xc4\x85j\xc4\xaf Kinijos imperatori\xc5\xb3 \xc5\xa0i Huangdi). \xc5\xa0is pasik\xc4\x97sinimas nepavyko, ir 222 m. Jan buvo u\xc5\xbekariauta, prijungta prie Kinijos imperijos.'